題常寧黄令灑然堂
作者：劉攽
朝代：宋

paragraphs: 叔度萬頃陂，清濁誰能料。
割雞用牛刀，吾亦寄一笑。
示我林下詩，筆力勇奔峭。
故知才者心，玩好必同調。
岑岑青玉竿，千百壯非少。
清風掃埃塵，日影金色照。
環墀發寒泉，霜劍初脫鞘。
枕流不枕石，俯仰窮聽眺。
上堂梵唄聲，空寂總衆妙。
茲亦忘言徒，領理會其要。
翔禽竟來集，狐猿遠相嘯。
不作問鵩翁，刻意湘纍弔。